Det skal være muligt at få fjernet urigtige oplysninger fra sin patientjournal. Det mener Venstres Anne Honoré, der er valgt i Nordjylland, og som er med i folketingets Sundhedsudvalg. Hendes udtalelse kommer, efter Frederikke Johnsen fra Aalborg har fortalt sin historie. I 2019 blev hendes CPR-nummer misbrugt af en storsvindler, der ringede til vagtlægen for at få udleveret store mængder morfinpiller i Frederikke Johnsens navn. 208 piller blev udskrevet i hendes navn. Siden da har hun i tre år kæmpet for at få fjernet ordet 'morfinmisbrug' fra sin journal, men uden held. - Jeg synes, at det er forfærdeligt. Det kan jo ikke være rigtigt, at det ikke kan fjernes, når der er tale om så tydeligt et identitetstyveri. Det handler slet ikke om hende, siger Anne Honoré. 41 CPR-numre misbrugt af storsvindler Frederikke Johnsen er bare én ud af 41 danskere, hvis CPR-nummer er blevet misbrugt i samme sag. En 42-årig kvinde, der bor på Sjælland, har siden 2015 misbrugt 41 CPR-numre over hele landet til at få udskrevet flere end 6000 morfinpiller hos vagtlægerne. De er blevet udskrevet, selvom den slags vanedannende medicin kun må blive udskrevet ved personligt fremmøde. Lovgivning har ikke fulgt med tiden I dag står der i Frederikke Johnsen vagtlægejournal, at hun har haft et morfinmisbrug, selvom hun aldrig selv har fået morfin. Og ifølge en gældende bekendtgørelse om patientjournaler må oplysninger i patientjournaler ikke slettes eller gøres ulæselige. Der er tale om en lovgivning, der ikke er fulgt med tiden, mener Anne Honoré. - Der sker identitetstyveri hyppigere og hyppigere, så det skal vi have gjort noget ved, siger Anne Honoré. Kræver ministerens svar Derfor har hun stillet et spørgsmål til sundhedsminister Magnus Heunicke (S), som han skal reagere på i løbet af seks hverdage. Hendes spørgsmål til ministeren lyder således: - Vil ministeren tage initiativ til at ændre gældende lovgivning, så det i helt særlige tilfælde bliver muligt at slette i patientjournaler, således at personer, som har været udsat for identitetstyveri, ikke permanent fremgår som for eksempel pillemisbrugere? Tror på loven bliver ændret Ifølge Anne Honoré bør lovgivningen laves om af hensyn til borgerne, men også af hensyn til lægerne, fordi de ikke skal ende med at stå i en situation, hvor de kan komme til at handle uhensigtsmæssigt som eksempel at fejlmedicinere. - Jeg har en forhåbning om, at sundhedsministeren har forståelse for sagen. For det her eksempel er jo helt soleklart, og det kan have store konsekvenser for dem, det går udover, siger Anne Honoré. Sundhedsministeren skal svare på spørgsmålet skriftligt indenfor seks hverdage. Se Frederikke Johnsens historie her:

Opsummering:
Venstres Anne Honoré mener, at lovgivningen er forældet. Den skal ændres, efter 41 svindelsager om misbrug af CPR- numre er kommet frem.